Begroting rem handboeke weer - Onderwys - Republikein
Tuesday, May 21st, 10:19:52
04 October 2018 | Onderwys
Henriette Lamprecht – ’n Verkleinde onderwysbegroting vir die 2018-’19-boekjaar beperk die aantal handboeke wat streke kan aankoop.
Daarom moet net graad 10-handboeke vir die nuwe Namibiese Nasionale Senior Sekondêre Sertifikaat op gewone vlak (NSSCO) aangeskaf word.
Die permanente sekretaris van onderwys, kuns en kultuur, me. Sanet Steenkamp, het in ’n omsendbrief in Augustus aan onder meer streekskantore, direkteure en skoolhoofde gesê die driejaarkontrak vir die druk van handboeke het einde Maart verstryk.
Volgens Steenkamp was die ministerie in die proses om deur die Sentrale Verkrygingsraad (CPB), en in ooreenstemming met die wet op openbare verkryging, advertensies vir botte vir die druk en verspreiding van die nuwe handboeke saam te stel. Die botte sal geld vir alle fases vir die tydperk 1 Oktober 2018 tot 31 Maart 2021.
Die implementering van die hersiende leerplan vir die Senior Sekondêre Fase (graad 10 – 11) begin Januarie aanstaande jaar.
Vanaf aanstaande jaar val die graad 10 eksterne eksamens weg omdat die Junior Sekondêre Sertifikaat wat verkry word ná die graad 10 eksterne eksamens, nie meer in aanvraag is nie en werkvereistes meestal ’n Senior Sekondêre Sertifikaat insluit.
Minister Katrina Hanse-Himarwa het tydens die bespreking van haar begrotingspos vroeër vanjaar gesê N$59 miljoen is vir handboeke vir graad 10 en 11 begroot. Hanse-Himarwa het ook erken die implementering van die nuwe leerplan bring bykomende koste mee vir onder meer nog laboratoriums, klaskamers, handboeke en onderwysers.
Volgens die ministerie se handboekbeleid moet voorraadopnames by skole teen die einde van die eerste termyn voltooi word, sodat die bestelling van handboeke volgens die nuwe Senior Sekondêre Handboekkatalogus (graad 10 tot 11) kan begin. Die katalogus word deur die Nasionale Instituut vir Opvoedkundige Ontwikkeling (NIED) verskaf.
In ’n poging om te help met die aankoop van handboeke en ondersteuningsmateriaal sal die direktoraat vir programme, kwaliteit en gehalteversekering die grootmaat aankope van alle verpligte vakke volgens vanjaar se NIED-katalogus vir hoërskole aankoop.
Skoolhoofde moes reeds hul voorrade van handboeke en ondersteuningsmateriaal wat in die vorige boekjaar bestel en ontvang is, vroeg in September volgens ’n voorgeskrewe vorm ingevul het.
Teen einde September moes die behoeftebepaling en bestellings vir 2018/2019 (net graad 10) ingedien word. Skoolinspekteurs moet help met skole se bestellings wat op hul begrotingstoekenning gebaseer is.
Beamptes in die onderskeie streke verantwoordelik vir handboeke word in die omsendbrief gemaan dat die verhouding van een handboek per leerling in die lig van huidige finansiële beperkinge “nie van toepassing mag wees nie”.
Teen 15 Oktober moet die betrokke beamptes reeds kwotasies van uitgewers en verspreiders hê vir die sortering, verpakking en aflewering van handboeke aan skole in die streek. Streeksbestellings vir handboeke vir graad 10 moet volgens die omsendbrief ’n week later (22 Oktober) aan uitgewers uitgereik word.